CELEX: 32016R1379
Language: fi
Date: 2016-08-16 00:00:00
Title: Komission asetus (EU) 2016/1379, annettu 16 päivänä elokuuta 2016, muiden kuin sairauden riskin vähentämiseen ja lasten kehitykseen ja terveyteen viittaavien elintarvikkeita koskevien tiettyjen terveysväitteiden hyväksynnän epäämisestä (ETA:n kannalta merkityksellinen teksti)

17.8.2016   
            
            
               FI
            
            
               Euroopan unionin virallinen lehti
            
            
               L 222/1
            
         KOMISSION ASETUS (EU) 2016/1379,
   annettu 16 päivänä elokuuta 2016,
   muiden kuin sairauden riskin vähentämiseen ja lasten kehitykseen ja terveyteen viittaavien elintarvikkeita koskevien tiettyjen terveysväitteiden hyväksynnän epäämisestä
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon elintarvikkeita koskevista ravitsemus- ja terveysväitteistä 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1924/2006 (1) ja erityisesti sen 18 artiklan 5 kohdan,
   sekä katsoo seuraavaa:
   
               (1)
            
            
               Asetuksen (EY) N:o 1924/2006 mukaan elintarvikkeita koskevat terveysväitteet ovat kiellettyjä, jollei komissio ole hyväksynyt niitä kyseisen asetuksen mukaisesti ja jolleivät ne sisälly sallittujen väitteiden luetteloon.
            
         
               (2)
            
            
               Asetuksessa (EY) N:o 1924/2006 säädetään myös, että elintarvikealan toimijat voivat toimittaa terveysväitteiden hyväksyntää koskevia hakemuksia jäsenvaltion toimivaltaiselle kansalliselle viranomaiselle. Toimivaltaisen kansallisen viranomaisen on toimitettava edellytysten mukaiset hakemukset Euroopan elintarviketurvallisuusviranomaiselle EFSAlle, jäljempänä ’elintarviketurvallisuusviranomainen’, tieteellistä arviointia varten sekä komissiolle ja jäsenvaltioille tiedoksi.
            
         
               (3)
            
            
               Elintarviketurvallisuusviranomaisen on annettava lausunto kyseisestä terveysväitteestä.
            
         
               (4)
            
            
               Komissio tekee päätöksen terveysväitteiden hyväksymisestä ottaen huomioon elintarviketurvallisuusviranomaisen antaman lausunnon.
            
         
               (5)
            
            
               E-piim production Ltd toimitti asetuksen (EY) N:o 1924/2006 13 artiklan 5 kohdan nojalla hakemuksen, jonka johdosta elintarviketurvallisuusviranomaisen oli annettava lausunto terveysväitteestä, joka koski puolikovassa Edam-tyyppisessä HarmonyTM-tavaramerkin ”sydänjuustossa” olevan Lactobacillus plantarum TENSIA® -maitohappobakteerin vaikutusta verenpaineen pysymiseen normaalilla tasolla (kysymys nro EFSA-Q-2014-00097 (2)). Hakijan esittämä väite oli seuraava: ”Lactobacillus plantarum TENSIA® -maitohappobakteeria sisältävän HarmonyTM-tavaramerkin Südamejuust-juuston säännöllinen nauttiminen 50 g päivässä vähintään kahdeksan viikon ajan alentaa verenpainetta ja auttaa näin pitämään sydämen ja verisuoniston terveenä / sydänsymboli”.
            
         
               (6)
            
            
               Komissio ja jäsenvaltiot saivat 1 päivänä lokakuuta 2014 elintarviketurvallisuusviranomaiselta tieteellisen lausunnon, jossa tultiin siihen johtopäätökseen, että esitettyjen tietojen perusteella puolikovassa Edam-tyyppisessä HarmonyTM-tavaramerkin ”sydänjuustossa” olevan Lactobacillus plantarum TENSIA® -maitohappobakteerin nauttimisen ja normaalin verenpaineen ylläpitämisen välistä syy-seuraussuhdetta ei ollut osoitettu todeksi. Koska väite ei näin ollen ole asetuksen (EY) N:o 1924/2006 vaatimusten mukainen, sitä ei pitäisi hyväksyä.
            
         
               (7)
            
            
               British Specialist Nutrition Association Ltd toimitti asetuksen (EY) N:o 1924/2006 13 artiklan 5 kohdan nojalla hakemuksen, jonka johdosta elintarviketurvallisuusviranomaisen oli annettava lausunto terveysväitteestä, joka koski hiilihydraattiliuosten vaikutusta fyysisen suorituskyvyn ylläpitämiseen kestävyysharjoittelussa (kysymys EFSA-Q-2014-00058 (3)). Hakijan esittämä väite oli seuraava: ”hiilihydraattiliuokset auttavat pitämään yllä kestävyyssuorituskykyä pitkäkestoisen kestävyysharjoittelun aikana”. Elintarviketurvallisuusviranomaisen pyynnöstä hakija täsmensi, että elintarvike, jota tämä väite koskee, liittyy hiilihydraattiliuoksiin, joihin ei sisälly elektrolyyttejä, ja että väitetyn vaikutuksen osalta hiilihydraattiliuoksia olisi verrattava veteen tai veden ja elektrolyyttien liuoksiin.
            
         
               (8)
            
            
               Komissio ja jäsenvaltiot saivat 1 päivänä lokakuuta 2014 elintarviketurvallisuusviranomaiselta tieteellisen lausunnon, jossa tultiin siihen johtopäätökseen, että esitettyjen tietojen perusteella ei ollut osoitettu todeksi väitettä, että hiilihydraattiliuosten nauttimisella olisi vaikutusta fyysisen suorituskyvyn ylläpitämiseen kestävyysharjoittelun aikana verrattuna veteen tai veden ja elektrolyyttien liuoksiin. Koska väite ei näin ollen ole asetuksen (EY) N:o 1924/2006 vaatimusten mukainen, sitä ei pitäisi hyväksyä.
            
         
               (9)
            
            
               Komission saamat, asetuksen (EY) N:o 1924/2006 16 artiklan 6 kohdan mukaiset hakijoiden kannanotot on otettu huomioon tässä asetuksessa säädettyjä toimenpiteitä määriteltäessä.
            
         
               (10)
            
            
               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Tämän asetuksen liitteessä lueteltuja terveysväitteitä ei saa sisällyttää asetuksen (EY) N:o 1924/2006 13 artiklan 3 kohdassa tarkoitettuun unionin sallittujen väitteiden luetteloon.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 16 päivänä elokuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 404, 30.12.2006, s. 9.
   
      (2)  EFSA Journal 2014;12(10):3842.
   
      (3)  EFSA Journal 2014;12(10):3836.
   
      LIITE
      
         Hylätyt terveysväitteet
      
      
                  Hakemus – asetuksen (EY) N:o 1924/2006 asiaankuuluvat säännökset
               
               
                  Ravintoaine, muu aine, elintarvike tai elintarvikeryhmä
               
               
                  Väite
               
               
                  EFSAn lausunnon numero
               
            
                  Asetuksen 13 artiklan 5 kohdan mukainen terveysväite, joka perustuu uuteen tieteelliseen näyttöön ja/tai johon sisältyy pyyntö teollisoikeuden alaisten tietojen suojaamisesta
               
               
                  Puolikovassa Edam-tyyppisessä HarmonyTM-tavaramerkin ”sydänjuustossa” oleva Lactobacillus plantarum TENSIA® -maitohappobakteeri
               
               
                  
                     Lactobacillus plantarum TENSIA® -maitohappobakteeria sisältävän HarmonyTM-tavaramerkin Südamejuust-juuston säännöllinen nauttiminen 50 g päivässä vähintään kahdeksan viikon ajan alentaa verenpainetta ja auttaa näin pitämään sydämen ja verisuoniston terveenä /sydänsymboli.
               
               
                  Q-2014-00097
               
            
                  Asetuksen 13 artiklan 5 kohdan mukainen terveysväite, joka perustuu uuteen tieteelliseen näyttöön ja/tai johon sisältyy pyyntö teollisoikeuden alaisten tietojen suojaamisesta
               
               
                  Hiilihydraattiliuokset
               
               
                  Hiilihydraattiliuokset auttavat pitämään yllä kestävyyssuorituskykyä pitkäkestoisen kestävyysharjoittelun aikana.
               
               
                  Q-2014-00058